Wys wat jy glo
In Amos 6:12 word ons met twee ongemaklike vrae gekonfronteer: Kan ’n perd oor ruwe rotsrante galop? Is dit moontlik om met ’n span osse die see om te ploeg? ’n Mens se aanvoeling is tog dat dit heeltemal onmoontlik is, dit grens aan absurditeit!
Net so absurd, sê die Woord, is dit om te sê dat jy glo, maar jou dade spreek van die teendeel:
Wat help dit ... as iemand beweer dat hy glo, maar sy dade bevestig dit nie? Kan so ’n geloof ’n mens red? ... So gaan dit met die geloof: as dit nie tot dade oorgaan nie, is dit sonder meer dood (Jakobus 2:14,17).
Die manier waarop ons as Christene lewe en teenoor ander mense optree, is uiters belangrik. Wys wat jy werklik glo .... en in Wie jy glo!
Vlieg jy op arendvlerke?
Ons leef in ’n tyd en plek waar mense baie besig is en dit veroorsaak moegheid op verskillende vlakke. Dalk is jy ook daar en voel dit vir jou of jou omstandighede jou oorweldig. In sulke tye is dit nodig om Jesaja se woorde ernstig op te neem:
Hy word nie moeg nie, Hy raak nie afgemat nie en sy insig is ondeurgrondelik.
Hulle vlieg met arendsvlerke, hulle hardloop en word nie moeg nie,
hulle loop en raak nie afgemat nie (Jesaja 40:28-31).
​Vertrou Jesus wanneer Hy almal wat moeg en oorlaai is, uitnooi om na Hom te kom, want Hy gee ware rus.
Maak seker dat jy op die regte dinge fokus, want in ons konteks is dit so maklik om geld en rykdom na te jaag. Luister wat die prediker vir ons sê:
Mense wat geld liefhet, kry nooit genoeg daarvan nie. Mense wat van rykdom hou, is nooit tevrede met hulle inkomste nie (Prediker 5:10, Nuwe Lewende Vertaling).
In Matteus 6:19-21 leer Jesus ons dat daar waar jou skat is daar sal jou hart ook wees. Ons ware skat in hierdie lewe is ons verhouding met God. Hy is ons sekuriteit. Vertrou hom!